Φ. Κουβέλης: Δεν θα γίνει αποδεκτή διαπραγμάτευση στη βάση της ρητορικής των αξιώσεων της Τουρκίας

Στις ελληνοτουρκικές σχέσεις αναφέρεται ο αναπληρωτής υπουργός Εθνικής Άμυνας, Φώτης Κουβέλης σε δήλωσή του στην εφημερίδα “Βραδυνή της Κυριακής”.

“Η εξομάλυνση των ελληνοτουρκικών σχέσεων είναι προς το συμφέρον και των δύο χωρών. Αποτελεί το σταθερό ζητούμενο από την ελληνική πλευρά και πρέπει να γίνει κατανοητό και από την τουρκική πλευρά”, τονίζει χαρακτηριστικά στη δήλωση του ο κ. Κουβέλης.

Αναλυτικά η δήλωση του κ. Κουβέλη:

«Το όλο πλέγμα των ελληνοτουρκικών σχέσεων και οι διακυμάνσεις που τις χαρακτηρίζουν, συνδέεται τόσο με τις εξελίξεις στον ευρύτερο περίγυρο των δύο χωρών, όσο και με τις ίδιες τις εσωτερικές εξελίξεις στη γείτονα χώρα.

Γεγονός είναι ότι η τουρκική προκλητικότητα το τελευταίο μεγάλο διάστημα, ακολούθησε μια κλιμάκωση, σε λεκτικό επίπεδο αλλά και σε πράξεις οι οποίες κινούνταν οριακά, με εμφανή τον κίνδυνο να ξεπεράσουν τις «κόκκινες» γραμμές. Η κλιμάκωση αυτή αφορά στην αμφισβήτηση εκ μέρους της τουρκικής ηγεσίας των Διεθνών Συνθηκών και των Κανόνων του Διεθνούς Δικαίου, ενώ συνοδεύεται και από συγκεκριμένες πράξεις είτε αμφισβήτησης είτε παραβίασης των ελληνικών κυριαρχικών δικαιωμάτων.

Σε κάθε περίπτωση αντιμετωπίζουμε την κατάσταση με ψυχραιμία και αποφασιστικότητα και δεν πρόκειται να γίνει αποδεκτή οποιαδήποτε διαπραγμάτευση στη βάση της ρητορικής των αξιώσεων της Τουρκίας. Η αποτρεπτική ισχύς των Ελληνικών Ενόπλων Δυνάμεων και το υψηλό φρόνημα του έμψυχου δυναμικού τους, αποτελούν εγγύηση όχι μόνο για την προάσπιση της εδαφικής ακεραιότητας και των κυριαρχικών δικαιωμάτων της χώρας μας αλλά και παράγοντα ειρήνης και σταθερότητας για την ευρύτερη περιοχή μας.

Η εξομάλυνση των ελληνοτουρκικών σχέσεων είναι προς το συμφέρον και των δύο χωρών. Αποτελεί το σταθερό ζητούμενο από την ελληνική πλευρά και πρέπει να γίνει κατανοητό και από την τουρκική πλευρά».